Jegyzőkönyv

az Európai Közösség és a Gaboni Köztársaság között létrejött, a Gabon partjainál folytatott halászatról szóló megállapodásban előírt halászati lehetőségek és pénzügyi hozzájárulás 2001. december 3-tól 2005. december 2-ig terjedő időtartamra történő megállapításáról

1. cikk

Az Európai Közösség és a Gaboni Köztársaság között létrejött, a Gabon part menti vizein folytatott halászatról szóló megállapodás 2. cikke alapján biztosított halászati lehetőségek a 2001. december 3-tól számított négyéves időszakban a következők:

a) rákfélék és lábasfejűek halászatára szolgáló, fagyasztóval felszerelt mélyvízi vonóhálós halászhajók: havi 1200 BRT (bruttó regisztertonna) egész éves átlagban;

b) fagyasztóval felszerelt kerítőhálós tonhalhalászó hajók: 38 hajó;

c) fagyasztóval felszerelt felszíni hosszú horogsoros halászhajók: 26 hajó.

2. cikk

(1) A megállapodás 7. cikkében említett pénzügyi hozzájárulás összege évi 1262500 EUR, amely 378750 EUR pénzügyi ellentételezésből, valamint a jegyzőkönyv 3. cikkében említett intézkedésekre szánt 883750 EUR összegből tevődik össze.

A tonhalhalászatra szánt pénzügyi ellentételezés összege évi 787500 EUR, amely a gaboni vizekből kifogott 10500 tonna tonhalra vonatkozik. Ha a közösségi hajók által a gaboni kizárólagos gazdasági övezetben kifogott tonhal mennyisége e súlyt meghaladja, a fent említett összeg további tonnánként 75 EUR-val emelkedik.

(2) Az éves pénzügyi ellentételezést 2002-ben, 2003-ban, 2004-ben és 2005-ben legkésőbb minden év április 30-ig kell kifizetni. A pénzügyi ellentételezés felhasználási céljának meghatározása a Gaboni Köztársaság kizárólagos hatáskörébe tartozik.

A pénzügyi ellentételezést a Gaboni Köztársaság államkincstára nevén szereplő 47069 X számú, "Pêche Maritime" (Tengeri halászati tevékenységek) nevű számlára kell befizetni.

3. cikk

(1) A pénzügyi ellentételezésből a következő meghatározott intézkedéseket finanszírozzák 883750 EUR éves összegig, az alábbiak szerint:

a) 141400 EUR a gaboni kizárólagos gazdasági övezeten belüli halászat és az élő erőforrások jobb megértésének elősegítését szolgáló tudományos és műszaki programokra;

b) 220937 EUR a halászati övezetek védelmére és felügyeletére vonatkozó programokra;

c) 220937 EUR a halászatért felelős közigazgatási hivatal intézményi támogatására;

d) 70700 EUR a halászattal kapcsolatos különböző tudományos, műszaki és gazdasági területekhez kapcsolódó tanulmányi ösztöndíjakra és gyakorlati képzésre;

e) 44188 EUR a Gaboni Köztársaság által a nemzetközi halászati szervezetek részére fizetett tagdíjakra;

f) 35350 EUR a halászattal kapcsolatos nemzetközi konferenciákon részt vevő gaboni küldöttek költségeire;

g) 53025 EUR a nem nagyüzemi halászat és akvakultúra területén dolgozó fiatalok szakképzésére;

h) 44188 EUR a nem nagyüzemi halászati és akvakultúra magánszektor részére történő technikai segítségnyújtásra;

i) 53025 EUR a halászati termékek egészségügyi felügyeletének és minőség-ellenőzésének erősítése.

(2) Az intézkedésekről és az azokra vonatkozó éves összegek elosztásáról a halászatért felelős gaboni minisztérium dönt, amely tájékoztatja ezekről a Bizottságot.

(3) Az éves összegeket – az (1) bekezdés d) pontjában említett összeg kivételével – 2002-ben, 2003-ban, 2004-ben és 2005-ben legkésőbb minden év április 30-ig kell az államkincstár rendelkezésére bocsátani, és a 47069 X számú, "Pêche maritime" nevű számlára kell befizetni felhasználásuk éves ütemterve szerint. Az (1) bekezdés d) pontjában említett összeget felhasználásának megfelelően kell befizetni.

(4) A halászatért felelős gaboni minisztérium e jegyzőkönyv évfordulóját követő három hónapon belül éves jelentést küld az Európai Bizottság Gaboni Köztársaságba delegált küldöttségének a fenti intézkedések végrehajtásáról és az elért eredményekről. A Bizottság fenntartja magának a jogot arra, hogy további tájékoztatást kérjen ezen eredményekről a halászatért felelős gaboni minisztériumtól, és az intézkedések tényleges végrehajtása ismeretében áttekintsék a vonatkozó kifizetéseket.

4. cikk

Amennyiben az Európai Közösség nem teljesíti a 2. és 3. cikkben előírt fizetési kötelezettségét, e jegyzőkönyv alkalmazása felfüggeszthető.

5. cikk

(1) Amennyiben a körülményekben bekövetkezett alapvető fontosságú változás megakadályozza a halászatot Gabon kizárólagos gazdasági övezetében, az Európai Közösség – lehetőség szerint a két fél között folytatott konzultációt követően – felfüggesztheti a pénzügyi ellentételezés fizetését.

(2) A pénzügyi ellentételezés befizetése akkor kezdődik újra, amikor a helyzet rendeződik, és a két fél között folytatott konzultációkat követően megerősítik, hogy a helyzet várhatóan lehetővé teszi a szokásos halászati tevékenységek folytatását.

6. cikk

Ez a jegyzőkönyv azon a napon lép hatályba, amikor a felek értesítik egymást az adott cél eléréséhez szükséges eljárások teljesítéséről.

A jegyzőkönyvet 2001. december 3-tól kell alkalmazni.

--------------------------------------------------

MELLÉKLET

AZ EURÓPAI KÖZÖSSÉG HAJÓI ÁLTAL GABON HALÁSZATI ÖVEZETÉN BELÜL VÉGZETT HALÁSZATI TEVÉKENYSÉGEKET SZABÁLYOZÓ FELTÉTELEK

1. Engedélykérelem és a kiállítással kapcsolatos eljárások

A közösségi hajók számára a Gabon kizárólagos gazdasági övezetén belül végzett halászat engedélyezésére szóló engedélyek kérelmezésére és kiállítására vonatkozó eljárások a következők.

A megfelelő Európai Közösségi hatóságok az igényelt érvényességi idő kezdete előtt legalább 15 nappal az Európai Bizottság Gaboni Köztársaságba delegált küldöttségének útján a megállapodás alapján halászatot folytatni kívánó egyes hajók részére szóló kérelmet mutatnak be a halászatért felelős gaboni minisztériumnak.

A kérelmeket a halászatért felelős gaboni minisztérium által biztosított, az 1. függelékben megadott minta szerinti formanyomtatványon kell benyújtani.

Az engedélyeket a halászatért felelős gaboni minisztérium a kérelemtől számított 15 munkanapon belül írja alá és állítja ki az Európai Bizottság Gaboni Köztársaságba delegált küldöttségének útján a hajótulajdonosok vagy azok képviselői részére. A hajótulajdonosok képviselői a hajótulajdonosok által meghatalmazott természetes vagy jogi személyek.

Az engedélyeket egy meghatározott hajóra állítják ki, és azok nem átruházhatók. Vis maior esetén azonban a hajó engedélyét az Európai Közösség kérésére egy azonos tulajdonságokkal rendelkező másik hajóra szóló új engedéllyel váltják fel. A felváltott hajó tulajdonosa az érvénytelenített engedélyt az Európai Bizottság Gaboni Köztársaságba delegált küldöttségének útján visszaküldi a halászatért felelős gaboni minisztériumnak.

Az új engedély a következőket tartalmazza:

- a kiállítás időpontja,

- az a tényt, hogy az engedély érvényteleníti és felváltja az előző hajóra szóló engedélyt.

Ilyen esetekben nem kell új előleget fizetni.

Az engedélyeket mindenkor a hajó fedélzetén kell tartani. Az Európai Közösség által a halászatért felelős gaboni minisztériumnak elküldött előlegfizetési értesítés megérkezésekor a hajókat felveszik a halászatra engedélyezett hajók jegyzékébe, amelyet elküldenek a halászat ellenőrzésében illetékes gaboni hatóságok részére. Az engedélyokmány megérkezéséig faxmásolat igényelhető, melyet a hajó fedélzetén kell tartani, és amely az engedélyokmány megérkezéséig engedélyezi a hajó számára a halászatot.

2. Kerítőhálós tonhalhalászó hajókra és felszíni horogsoros halászhajókra vonatkozó rendelkezések

1. Az engedélyek egy évig érvényesek és megújíthatók.

2. A díj a Gabon halászati övezetében kifogott tonnánként 25 EUR. A díj magában foglal minden helyi és nemzeti adót a kikötői adók, valamint az igénybe vett szolgáltatásokért fizetendő díjak kivételével.

3. A halászatért felelős gaboni minisztérium közli az engedélyezési díjak fizetésével kapcsolatos eljárásokat, különösen a bankszámla, valamint az befizetés pénznemének adatait.

4. Az engedélyeket a kerítőhálós tonhalhalászó hajókra hajónként 2600 EUR, a felszíni horogsoros halászhajókra hajónként 1100 EUR összegű előleg fizetése ellenében állítják ki, amelyek a következő fogásmennyiségekre fizetendő díjaknak felelnek meg:

- évi 104 tonna kerítőhálós tonhalhalászó hajók esetén,

- évi 44 tonna felszíni hosszú horogsoros halászhajók esetén.

3. Fogási nyilatkozat és a tonhal halászhajó-tulajdonosok által fizetendő díjakról szóló nyilatkozat

A kapitány a Gabon kizárólagos gazdasági övezetében halászattal eltöltött minden egyes időszakra kitölt egy, a 2. függelékben megadott ICCAT minta szerinti halászati formanyomtatványt. Az adatokat akkor is be kell írni, ha nincs fogás.

A nyomtatványt, amelynek jól olvashatónak kell lennie, és amelyet a hajó kapitányának alá kell írnia, az Európai Bizottság Gaboni Köztársaságba delegált küldöttségének közvetítésével a Gabon kizárólagos gazdasági övezetében folytatott halászati tevékenységek befejezésétől számított 45 napon belül kell elküldeni a halászatért felelős gaboni minisztériumnak, feldolgozásra pedig a lehető legrövidebb időn belül az Institut de Recherche pour le Développement (IRD), a Spanyol Oceanográfiai Intézet (IEO) vagy az Instituto Portugês de Investigação Marítima (IPIMAR) részére.

Amennyiben a fenti rendelkezéseket nem teljesítik, a halászatért felelős gaboni minisztérium fenntartja magának a jogot arra, hogy felfüggessze a szabálysértést elkövető hajó engedélyét mindaddig, amíg a fenti formai követelményeket nem teljesíti, és hogy alkalmazza a nemzeti jog szerint meghatározott büntetéseket. Ilyen esetekben haladéktalanul értesítik az Európai Bizottság Gaboni Köztársaságba delegált küldöttségét.

A tagállamok minden év április 15-ig közlik az Európai Bizottsággal az elmúlt év során kifogott hal tonnasúlyát a tudományos intézetek által igazolt adatoknak megfelelően. A közölt adatok alapján a Bizottság elkészíti a halászati évre vonatkozó díjmegállapítását, amelyet azután megküld a halászatért felelős gaboni minisztériumnak.

A hajótulajdonosok legkésőbb április végéig megkapják a Bizottság által készített díjmegállapításról szóló értesítést, és 30 nap áll rendelkezésükre ahhoz, hogy teljesítsék pénzügyi kötelezettségeiket. A hajótulajdonosok részére nem térítik vissza a különbözetet, amennyiben a tényleges halászati műveletek alapján fizetendő összeg alacsonyabb, mint az előlegfizetés összege.

4. A fagyasztóval felszerelt mélyvízi vonóhálós halászhajókra vonatkozó szabályok

a) A fagyasztóval felszerelt vonóhálós halászhajókra kiállított engedélyek három, hat vagy tizenkét hónapig érvényesek, és megújíthatók.

b) Az éves díj egy hajóra eső bruttóregiszter tonnánként (BRT) 168 EUR.

Az egy évnél rövidebb időszakra szóló engedélyek díjait időarányosan kell fizetni. A hat hónapra és három hónapra szóló engedélyekre 3 %, illetve 5 % pótdíjat számítanak fel.

5. A vonóhálós halászhajók tulajdonosainak fogási nyilatkozatai

A megállapodás alapján Gabon kizárólagos gazdasági övezetében halászati engedéllyel rendelkező vonóhálós halászhajók fogási statisztikájukról az Európai Bizottság Gaboni Köztársaságba delegált küldöttségének útján a 3. függelékben található formanyomtatvány kitöltésével tájékoztatják a halászatért felelős minisztériumot.

6. Felügyelet és folyamatos ellenőrzés

A Gabon kizárólagos gazdasági övezetében halászatot folytató közösségi hajók fedélzetükre engedik a halászati tevékenységek felügyeletéért és folyamatos ellenőrzéséért felelős gaboni tisztviselőket, és segítik őket feladataik ellátásában. A tisztviselők nem maradhatnak a fogások mintavétellel történő ellenőrzéséhez, illetve a halászati tevékenységekkel kapcsolatos más felügyeleti tevékenységek ellátásához szükséges időnél hosszabb ideig a fedélzeten.

7. Megfigyelők

A gaboni hatóságok kérésére a tonhalhalászó hajók és a felszíni horogsoros halászhajók egy megfigyelőt vesznek a fedélzetükre, akit tisztként kezelnek. A megfigyelő által a fedélzeten eltöltött idő hosszúságát a gaboni hatóságok határozzák meg, de az általában nem haladja meg a feladataik ellátásához szükséges időt. A megfigyelő a fedélzetre kerülése után a következő feladatokat látja el:

- megfigyeli a hajó halászati tevékenységeit,

- ellenőrzi a halászati műveleteket folytató hajók helyzetét,

- tudományos programok keretében biológiai mintavételt végez,

- feljegyzi az alkalmazott halászfelszerelést,

- ellenőrzi a Gabon kizárólagos gazdasági övezetére vonatkozóan a hajónaplóban feljegyzett fogási adatokat.

A megfigyelő a fedélzeten tartózkodása során:

- megtesz minden szükséges lépést annak biztosítására, hogy a fedélzetre vételének körülményei, valamint a fedélzeten való jelenléte ne szakítsa vagy akadályozza meg a halászati tevékenységek végzését,

- megóvja tartja a fedélzeten található anyagokat és berendezéseket, valamint betartja a hajóhoz tartozó minden dokumentumra vonatkozó titoktartási kötelezettséget,

- tevékenységi jelentést készít, melyet elküld a Gaboni Köztársaság illetékes hatóságainak, egy másolatot pedig az Európai Közösség Gaboni Köztársaságba delegált küldöttségének.

A hajó tulajdonosának vagy képviselőjének, valamint a gaboni hatóságoknak meg kell állapodniuk a megfigyelők hajóra történő felvételének feltételeiben.

Azon hajótulajdonosok, akik nem tudják a hajó fedélzetére venni vagy egy kölcsönösen elfogadott gaboni kikötőben partra tenni a megfigyelőt, viselik a megfigyelő fedélzetre vételének és partra szállításának költségeit.

Ha a megfigyelő a megbeszélt időben és helyen, valamint a megbeszélt időpontot követő 12 órán belül nem jelenik meg, a hajótulajdonos automatikusan mentesül a megfigyelő hajóra vételének kötelezettsége alól.

A megfigyelők munkabérét és társadalombiztosítási járulékait a Gaboni Köztársaság illetékes hatóságai viselik. A kapitányok minden hatáskörükben álló lépést megtesznek a feladataikat ellátó megfigyelők testi épsége és emberi méltósága megőrzésének biztosítása érdekében.

8. Halászati övezetek

A jegyzőkönyv 1. cikkében említett tonhalhalászó hajók engedélyt kapnak arra, hogy a partvonaltól számított 12 tengeri mérföldön kívül eső vizeken halászati tevékenységet folytassanak.

A jegyzőkönyv 1. cikkében említett vonóhálós halászhajók engedélyt kapnak arra, hogy az alapvonalaktól számított hat tengeri mérföldön kívül eső vizeken a gaboni jogszabályokkal összhangban halászati tevékenységet folyatassanak.

9. Hálószembőség

Az engedélyezett legkisebb szembőségek (teljesen kinyújtott szemekre) a következők:

a) rákfélék halászatára szolgáló, fagyasztóval felszerelt vonóhálós halászhajók esetén 40 mm;

b) lábasfejűek kifogására szolgáló, fagyasztóval felszerelt vonóhálós halászhajók esetén 60 mm.

10. Belépés az övezetbe és távozás az övezetből

A hajók legalább 24 órával korábban értesítik a halászatért felelős gaboni minisztériumot a kizárólagos gazdasági övezetbe való belépési vagy az övezetből való távozási szándékukról. A távozásukról szóló értesítéssel együtt tájékoztatást küldenek az általuk a Gabon kizárólagos gazdasági övezetében eltöltött idő alatt becsült fogások mennyiségéről is. Ezt az információt lehetőleg telefaxon ((241) 76 46 02), illetve telefaxszal fel nem szerelt hajók esetén rádión (hívójel: DGPA-6241 MH2) vagy e-mailben (DGPA@internetgabon.com) kell elküldeni.

Azt a hajót, amelyről azt állapítják meg, hogy nem tájékoztatta a halászatért felelős gaboni minisztériumot, engedély nélküli hajónak tekintik.

A halászatért felelő gaboni minisztérium és a hajótulajdonosok a telefaxközlések vagy a rádióközlésekről szóló felvétel másolatát mindaddig megőrzik, amíg a két fél meg nem állapodott a 2. pontban említett végső díjról.

11. A hajózás elől elzárt övezetek

Az olajkitermelési tevékenységek területével szomszédos övezeteket elzárják mindennemű hajózás elől.

A halászati engedély kiállításakor a halászatért felelős gaboni minisztérium értesíti a hajótulajdonosokat ezen övezetek koordinátáiról.

A hajózás elől elzárt övezetekről tájékoztatás céljából értesítik az Európai Bizottság Gabonba delegált küldöttségét is, amint az övezetek egyéb változásairól is, amelyeket végrehajtásuk előtt legalább két hónappal be kell jelenteni.

12. Biológiai regeneráció

6-12 mérföldes övezet: a gaboni jogszabályokkal összhangban a garnélarák part menti halászatával foglalkozó vonóhálós halászhajók tiszteletben tartják a január, és február hónapra eső biológiai regenerációs időszakot.

12-200 mérföldes övezet: nincs biológiai regenerációs időszak.

13. Szolgáltatások igénybevétele

A közösség hajói, amikor lehetséges, a gaboni kikötőkben rakodnak át, és igénybe veszik a kikötők által kínált árukat és szolgáltatásokat.

14. Eljárás hajóátvizsgálás esetén

1. Az Európai Bizottság Gaboni Köztársaságba delegált küldöttségét két munkanapon belül értesítik bármely halászatot folytató közösségi hajónak a Közösség és harmadik országok között megkötött halászati megállapodások alapján a Gaboni Köztársaság kizárólagos gazdasági övezetében történő átvizsgálásáról. Egyidejűleg rövid jelentést küldenek részükre az átvizsgáláshoz vezető körülményekről és okokról.

2. Mielőtt a hajó kapitányával vagy legénységével kapcsolatban valamilyen intézkedésre, vagy a hajó szállítmányával vagy berendezésével kapcsolatban – a feltételezett jogsértéssel kapcsolatos bizonyítékok biztosítása kivételével – bármilyen intézkedést hoznak, az Európai Bizottság Gabonba delegált küldöttsége, a halászatért felelős minisztérium, valamint az ellenőrző hatóságok – lehetőség szerint az érintett tagállamok képviselőjének jelenlétében – az erről szóló információk beérkezésétől számított egy munkanapon belül konzultációt tartanak. A találkozón a felek a megállapított tények körülményeinek tisztázása elősegítésének érdekében tájékoztatják egymást minden vonatkozó dokumentációról és információról. A hajó tulajdonosát vagy annak képviselőjét tájékoztatják a találkozó eredményéről és az átvizsgálás következményeként hozott intézkedésekről.

3. Mielőtt bírósági eljárást kezdeményeznek, a felek kísérletet tesznek a feltételezett jogsértés egyeztetéses úton történő megoldására. Ezt az eljárást legkésőbb az átvizsgálástól számított három munkanapon belül befejezik.

4. Amennyiben az ügyet nem sikerül egyeztetéses úton rendezni, és ezért az ügy egy illetékes gaboni bírói testület elé kerül, a bírósági határozat meghozataláig az illetékes hatóság a békéltető eljárás lezárását követő két munkanapon belül ésszerű összegű banki biztosítékot határoz meg. A banki biztosítékot a halászatért felelős minisztérium akkor szabadítja fel, amikor az érintett hajó kapitányát bírósági határozattal felmentik.

5. A hajót és legénységét az alábbi esetekben bocsátják szabadon:

- ha a megállapított tények lehetővé teszik azt, a konzultációs találkozó végén,

- a bírság befizetését követően (egyeztetéses eljárás), vagy

- amint a banki biztosítékot letétbe helyezték (bírósági eljárás).

6. Amennyiben valamelyik fél úgy gondolja, hogy problémába ütközik a fenti eljárások alkalmazása, a megállapodás 9. cikke alapján sürgős konzultációt kérhet.

--------------------------------------------------